Návrh  na začatie stavby:
„Kuchyňa – rekonštrukcia hangáru č. 2“

I.	Charakteristika objektu

Existujúci hangár č. 2 sa nachádza v areáli vojenského letiska Kuchyňa na pozemkoch vo vlastníctve Slovenskej republiky a v správe Ministerstva obrany SR. Objekt o pôdoryse               86 x 30 metrov je situovaný severojužným smerom so vstupom pre lietadlá zo západnej strany. Okolo hangáru je voľná plocha, ktorú je možné zastavať. Technický stav hangáru je nevyhovujúci. Jednotlivé konštrukčné prvky sú značne opotrebované, nefunkčné a sú už po dobe životnosti. Objekt je konštruovaný bez tepelnej izolácie, sociálnych priestorov a technického vybavenia. Vnútorná elektroinštalácia je v nevyhovujúcom stave, inžinierske siete sú značne opotrebované a kapacitne nepostačujú súčasným podmienkam prevádzkovania objektu.  Podlaha hangáru nezabezpečuje nepriepustnosť proti unikajúcim ropným produktom pri oprave lietadiel. Z dôvodu nedokonalého zabezpečenia tepelnej pohody a hygieny pracoviska je značne obmedzená možnosť opravy jemných mechanických a elektronických častí lietadiel v zimných mesiacoch, čo vytvára neúnosný psychický tlak na pracovníkov zúčastnených pri zabezpečovaní prevádzky lietadiel.

II.	Ciele a dôvody výstavby

Cieľom rekonštrukcie je odstránenie nevyhovujúceho stavebno–technického stavu objektu, zabezpečiť sociálne a technické zázemie pri celoročnom zabezpečovaní prehliadok, komplexnej údržby  a opravy lietadiel. Komplexnou rekonštrukciou existujúceho priestoru hangáru s novými dispozične vstavanými priestormi a vybudovaním prístavku sa zabezpečí optimalizácia podmienok pri štandardnom poskytovaní  služieb pre danú veľkostnú kategóriu lietadiel s možnosťou medzinárodného využitia, zameraných na úroveň zodpovedajúcej požiadavkám užívateľa a zároveň požiadavkám letiskových predpisov, národných noriem a predpisov NATO a ICAO. 

III.	Návrh riešenia

Navrhovaná stavba priestorovo rieši komplexnú rekonštrukciu existujúceho priestoru hangáru s novým dispozičným riešením a vybudovaním prístavku v dvoch nadzemných podlažiach, ktorý bude obopínať hangár zo severnej, východnej a južnej strany. 
	Objekt bude vybavený v rámci technického zázemia plynovou kotolňou na zemný plyn s prípravou TÚV, vlastným vykurovacím teplovodným systémom vykurovania a trafostanice. Vo vzdialenosti 6 m od hangáru bude vybudovaná kompresorová stanica spolu so skladom nebezpečného odpadu. Oproti prístavku bude vybudovaný prístrešok I. a II. pre uskladnenie vojenského technologického zariadenia SUEZ 3.
	V rámci rekonštrukcie hangáru sa na naplnenie uvedených cieľov zrealizujú nasledovné práce, ktoré zabezpečia dosiahnutie požadovaných parametrov:

1.	Príprava územia

Príprava územia bude realizovaná na ploche plánovanej prístavby hangáru č. 2 a na ploche okolo navrhovanej prístavby, ktorá bude slúžiť ako manipulačný ochranný priestor. Príprava územia bude zahŕňať zabratie ornice, vybúranie spevnených plôch, odfrézovanie vrchnej časti porušenej plochy pred hangárom, vybúranie oplotenia a výrub stromov s náhradnou výsadbou.
2.	Rekonštrukcia hangáru

Objekt hangáru bude zrekonštruovaný v plnom rozsahu. Opotrebované konštrukčné prvky budú obmenené, zníži sa podhľad hangáru, čím sa vytvoria priaznivé podmienky na zateplenie objektu. Plocha hangáru sa rozdelí na štyri pracoviská určené na servis celých lietadiel. Vo väzbe na tieto pracoviská budú vytvorené hlavné sklady náhradných dielov. Dlážka hangáru bude upravená tak, aby zabezpečovala nepriepustnosť proti prieniku ropných produktov a účinkom statickej elektriny. Hangár bude vybavený novými zateplenými vstupnými vrátami. Z troch strán hangáru bude vybudovaná dvojpodlažná murovaná prístavba, v ktorej budú situované dielne pre opravu a údržbu jednotlivých častí lietadiel, sklady, plynová kotolňa, trafostanica, kancelárie, učebne, sociálne priestory vrátane šatní a umyvární. Vykurovanie celého objektu bude zabezpečené pomocou teplovodného vykurovacieho systému s kombináciou teplovzdušného vykurovania v priestoroch pracovísk určených na servis lietadiel. Oproti prístavku hangáru budú vybudované dva prístrešky pre uskladnenie vojenského technologického zariadenia SUEZ 3. Vodovodná prípojka bude vedená z areálového vodného zdroja v dĺžke 819,0 m. Kanalizačná prípojka na odvod splaškovej kanalizácie bude zaústená do 1117,0 m vzdialenej jestvujúcej splaškovej kanalizácie zaústenej do ČOV v areáli letiska. Pre kotolňu bude vybudovaná strednotlaká plynová prípojka, ktorá sa napojí na 189,0 m vzdialený vnútroareálový rozvod stl. plynu. Napojenie trafostanice sa zrealizuje VN káblovou prípojkou o dĺžke 1100 m z mimoareálovej 22 kV trafostanice. V objekte bude vybudovaná štruktúrovaná kábeláž  pre dátový a telefónny rozvod. Od jestvujúcej betónovej spevnenej plochy budú vybudované asfaltobetónové prístupové komunikácie v dvoch vetvách. Vetva A bude mať celkovú dĺžku 59,65 m a vetva B 28,55 m vrátane prístupových chodníkov. Súčasťou objektu je aj oprava jestvujúcej betónovej plochy pred hangárom.

IV.	Finančné zabezpečenie

V súlade s uznesením vlády SR č. 805/2000 vydalo MF SR dňa 25. apríla 2001                       č. 093/2001-44 súhlas s obstarávaním tejto stavebnej akcie. Z dôvodu štrukturálnych zmien ozbrojených síl a v nadväznosti na priebeh prijímacieho procesu SR do  NATO bolo rozhodnuté  obstarávanie nerealizovať. Po zrealizovaní štrukturálnych zmien s cieľom dosiahnutia kompatibility s relevantnými predpismi NATO v rámci plnenia „Partnerského cieľa                           PG A 4150 I“ a v zmysle zákona č. 254/1998 Z. z. o verejných prácach bol v roku 2003 spracovaný stavebný zámer s navrhovanou cenou 99 549 108,- Sk spolu s DPH. 
Na základe stavebného zámeru a uvedeného súhlasu MF SR bol v závere roku 2004 vypracovaný realizačný projekt, z ktorého vzišiel celkový náklad stavby (hlava I. až XI.) v čiastke 94 872 tis. Sk bez DPH, čo spolu s DPH predstavuje čiastku 112 784 tis. Sk. Zvýšenie nákladov oproti stavebnému zámeru bolo spôsobené valorizačnými vplyvmi, prudkým nárastom cien niektorých stavebných a konštrukčných materiálov v roku 2004, požadovaným rozšírením objemu budovy prístavku, vyvolanou zmenou umelého osvetlenia, silnoprúdového rozvodu a zväčšenou náhradnou výsadbou za vyrúbané stromy.

Rozpočet verejnej práce k stavebnému zámeru bez DPH:
a)	príprava verejnej práce		  	  		  	  4 413 tis. Sk	
b)	stavebná časť							87 502 tis. Sk	
c)	prevádzkové súbory			           		  	  2 957 tis. Sk
d)	zariadenie staveniska		   	  		   		0	
e)	predpokladané vyvolané investície					0
f)	výkup pozemkov, odvody za vyňatie pôdy, patenty, licencie 		0
g)	rozpočtová rezerva určená v rozmedzí 8 až 12 %			0
h)	iné neuvedené investície							0

Finančné prostriedky potrebné na realizáciu akcie sú naplánované v „Programovom pláne rezortu ministerstva obrany na roky 2005 – 2010“, pričom je uvažované s tým, že akcia bude v plnom rozsahu hradená z bežných výdavkov rozpočtovej kapitoly MO SR v rokoch 2005 až  2006.

Výber zhotoviteľa stavebných prác bude rezort Ministerstva obrany Slovenskej republiky zabezpečovať v súlade s ustanoveniami zákona Národnej rady Slovenskej republiky č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.